KOMISIJOS SPRENDIMAS
2008 m. gruodžio 16 d.
dėl papildomų žvejybos dienų Baltijos jūros 25 ir 26 pakvadračiuose suteikimo Latvijai
(pranešta dokumentu Nr. C(2008) 8217)
(Tekstas autentiškas tik latvių kalba)
(2008/987/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. lapkričio 26 d. Tarybos reglamentą (EB) Nr. 1404/2007, nustatantį Baltijos jūroje 2008 m. taikomas tam tikrų žuvų išteklių ir žuvų išteklių grupių žvejybos galimybes ir susijusias sąlygas (1), ypač į jo II priedo 1.3 punktą,
kadangi:
(1)
Reglamento (EB) Nr. 1404/2007 II priedo 1.1 punkte nurodytas didžiausias dienų, kuriomis žvejybos laivui, žvejojančiam tralais, daniškais velkamaisiais tinklais arba panašiais žvejybos įrankiais, kurių tinklinio audeklo akies dydis 90 mm arba didesnis, žiauniniais tinklais, vertikaliais tinklais arba sieniniais tinklais, kurių tinklinio audeklo akies dydis 90 mm arba didesnis, inkarinėmis ūdomis, ilgosiomis ūdomis, išskyrus dreifuojančias ūdas, skrituliais ir kapeliais, leidžiama nebūti uoste 25-27 ir 28.2 pakvadračiuose, skaičius, išskyrus laikotarpį nuo liepos 1 d. iki rugpjūčio 31 d., kai taikomas 2007 m. rugsėjo 18 d. Tarybos reglamento (EB) Nr. 1098/2007, nustatančio Baltijos jūros menkių išteklių ir jų žvejybos būdų daugiametį planą bei iš dalies keičiančio Reglamentą (EEB) Nr. 2847/93 ir panaikinančio Reglamentą (EB) Nr. 779/97 (2), 8 straipsnio 1 dalies b punktas.
(2)
Komisijos reglamento (EB) Nr. 169/2008 (3) 1 straipsnyje nurodyta, kad TJTT 27 ir 28.2 pakvadračiuose netaikomi tam tikri Tarybos reglamente (EB) Nr. 1098/2007, nustatančiame Baltijos jūros menkių išteklių ir jų žvejybos būdų daugiametį planą, nustatyti žvejybos pastangų apribojimai ir įpareigojimai registruoti su žvejybos veikla susijusius duomenis 2008 m.
(3)
Reglamento (EB) Nr. 1404/2007 II priedo 1.3 punkte Komisijai suteikiama teisė skirti papildomų dienų, kuriomis leidžiama nebūti uoste, bet ne daugiau kaip 4 dienas, atsižvelgiant į po 2005 m. sausio 1 d. visam laikui nutrauktą žvejybos veiklą.
(4)
2008 m. sausio mėn. Latvija pateikė prašymą pagal Reglamento (EB) Nr. 1404/2007 II priedo 1.4 punktą ir prie jo visų pirma pridėjo Latvijos laivų, žvejojančių pirmiau nurodytais žvejybos įrankiais ir nuo 2005 m. sausio 1 d. nutraukusių žvejybos veiklą, sąrašą. 2008 m. birželio 4 d. ir liepos 10 d. Latvija pateikė papildomą informaciją.
(5)
Pagal Bendrijos bendro leidžiamo sužvejoti kiekio ir kvotų duomenų bazės duomenis, Latvija pasikeitė 661 tona iš 694 tonų jai 22-24 pakvadračiuose skirtos atlantinių menkių kvotos. Latvijai jau skirtų žvejybos veiklai 22-24 pakvadračiuose vykdyti dienų, kuriomis leidžiama nebūti uoste, pakanka, kad būtų išnaudotos likusios žvejybos galimybės, ir būtinybės šiame kvadrate skirti papildomų dienų nėra.
(6)
Atsižvelgiant į pateiktus duomenis, prie 178 dienų jūroje, kurios jau skirtos pirmiau nurodytais žvejybos įrankiais žvejojantiems laivams, Latvijai gali būti pridėtos 4 papildomos dienos, kurios gali būti išnaudotos TJTT 25 ir 26 pakvadračiuose 2008 m.
(7)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Prie didžiausio dienų, kuriomis, kaip nustatyta Reglamento (EB) Nr. 1404/2007 II priedo 1.1 punkto b papunktyje, Latvijos žvejybos laivas gali nebūti uoste Baltijos jūros 25 ir 26 pakvadračiuose, skaičiaus per metus pridedamos 4 papildomos dienos. Šis sprendimas taikomas laivams, naudojantiems tralus, daniškus velkamuosius tinklus arba panašius žvejybos įrankius, kurių tinklinio audeklo akies dydis yra 90 mm arba didesnis, žiauninius tinklus, vertikalius tinklus arba sieninius tinklus, kurių tinklinio audeklo akies dydis yra 90 mm arba didesnis, inkarines ūdas, ilgąsias ūdas (išskyrus dreifuojančias ūdas), skritulius ir kapelius.
2 straipsnis
Šis sprendimas skirtas Latvijos Respublikai.
Priimta Briuselyje, 2008 m. gruodžio 16 d.